Hermann Sasse

**Hermann Otto Erich Sasse** (født 17. juli 1895 i Sonnewalde, Niederlausitz, Tyskland, død 9. august 1976 i Adelaide, Australia) var en tysk luthersk teolog og forfatter. Han ble betraktet som en av de mest konfesjonstro lutherske teologene i det 20. århundre. I USA ble han kalt "Mr. Lutheran".

## Liv og virke
I 1913-16 studerte Sasse teologi ved Universitetet i Berlin under storheter som Adolf von Harnack, Ernst Troeltsch og Karl Holl før han 1916-18 tjenestegjorde som infanterisoldat under den første verdenskrig. Han ble ordinert til prest 13. juni 1920 i Matteuskirken i Berlin. I 1921-28 virket han som prest i Oranienburg ved Berlin og i perioden 1928-33 i en menighet i Berlin. 

I 1923 tok han den teologiske doktorgrad og reiste så på flere studiereiser for å se på de kirkelige forholdene i Sverige, England og USA. Hans lærer Adolf Deissmann (1866–1937) fikk ham med i den økumenske bevegelsen. Han deltok en tid i *[[Life and Work]]*-bevegelsen (for kirkelig fellesskap i liv og arbeid), og fra 1927 var han med i *[[Faith and Order]]*-bevegelsen.

I 1933 ble han professor i kirkehistorie, dogmehistorie og konfesjonsvitenskap ved Universitetet i Erlangen. Der viste han seg som en kritisk røst mot Det nasjonalsosialistiske tyske arbeiderparti og Tysklands nye kansler Adolf Hitler. Han var hovedforfatter sammen med Dietrich Bonhoeffer på det første utkastet til den lutherske Bethelbekjennelsen i 1933, som klart tok avstand fra nazistenes jødehat. 

Sasse var et aktivt men kritisk medlem av bevegelsen som gikk under navnet Bekjennelseskirken, likevel valgte han i 1934 å ikke signere Barmenerklæringen, som var ført i pennen av Karl Barth. Årsaken var at den forsøkte å få til en samling av de lutherske og reformerte kirkene. i stedet skrev Sasse boken  *Hva er luthersk kristendom?*. I 1935 ble passet hans inndradd, men hans popularitet som foreleser ved universitetet og beskyttelse det teologiske fakultetets dekan gjorde at han fikk beholde stillingen gjennom nazitiden.

I 1948 protesterte Sasse mot opprettelsen av *Evangelische Kirche in Deutschland*, som var en samling av de lutherske, reformerte og unierete protestantiske kirkene. Bekymringen over statsstøttede teologiske fakulteter gjorde at han ble medlem av en luthersk frikirke som var tro mot konfesjonen i *[[Konkordieboken]]*. I 1948 mottok Sasse en invitasjon til å undervise ved Immanuel Seminary i Adelaide, og i 1949 emigrerte han til Australia. Der arbeidet han ved det teologiske fakultet til *United Evangelical Lutheran Church of Australia* helt frem til sin død i 1976. Han ivret for sammenslåing av de ulike lutherske kirkene i Australia, og det gikk i oppfyllelse da Lutheran Church of Australia ble etablert. 

## Bibliografi
*Hermann Sasse: *Hvad er luthersk kristendom?*, Oslo, Lutherstiftelsens Forlag 1937
* Hermann Sasse: *Here We Stand* (oppfordrer til lojalitet mot den lutherske bekjennelse og til å akseptere Bibelen som Guds ord), Saint Louis, USA, Concordia Seminary 1995.
* Hermann Sasse: *We Confess Anthology*, Saint Louis, USA, Concordia Publishing House 2003.
* Hermann Sasse: *Scripture and the Church*, Saint Louis, USA, Concordia Seminary 1995.
* Hermann Sasse: *This Is My Body: Luther's Contention for the Real Presence in the Sacrament of the Altar.* (Eugene, OR: Wipf & Stock, 2001
* Hermann Sasse: *The Lonely Way: Selected Essays and Letters of Hermann Sasse: 1941-1976* (Concordia Publishing House, 2003)
* Hermann Sasse: *The Lonely Way: Selected Essays and Letters of Hermann Sasse: 1927-1939* (Concordia Publishing House, 2002)

## Hedersbevisning
I 1972 ble Sasse tildelt Forbundsrepublikken Tysklands fortjenstkors av første klasse. 

## Ettermæle

### Herman-Sasse-Preis
I Tyskland har Selbständige Evangelisch-Lutherische Kirche (SELK) opprettet prisen *Hermann-Sasse-Preis für lutherisches theologische Literatur*, som deles ut annethvert år. Juryen som tildeler prisen består av biskopen i SELK, tre andre teologer fra SELK og tre teologer fra universitetsfakulteter eller landkirker i Tyskland.

#### Prismottagere

* 1991: Albrecht Peters
* 1993: Jörg Baur
* 1995: Oswald Bayer
* 1997: Karlmann Beyschlag
* 1999: Gunther Wenz
* 2001: Johannes Wirsching
* 2003: Ernst Koch
* 2005: Michael Roth
* 2007: Bengt Hägglund

## Referanser


## Eksterne lenker
* Sasse, Hermann Otto Erich (1895 – 1976) (Australian Dictionary of Biography)
* Hermann Sasse and the Liturgical Movement av John T. Pless
* Selection of Prof. Dr Hermann Sasse's Writings (Confessional Lutherans Australia)
* Church and Lord's Supper by Hermann Sasse
* Hermann Sasse on "Lies"
* Herman Sasse on  "Controversies in the Church"
* Preface to Vom Sakrament des Altars by Hermann Sasse
* History and content of the 1933 Bethel Confession